b'\n_START_ARTICLE_\nToivo Kuisma\n_START_PARAGRAPH_\nToivo Kuisma (k\xc3\xa4ytti Saksassa peitenime\xc3\xa4 Theodor Kuhme), (29. huhtikuuta 1885 Antrea \xe2\x80\x93 27. kes\xc3\xa4kuuta 1919) oli suomalainen j\xc3\xa4\xc3\xa4k\xc3\xa4rikapteeni, heimosoturi ja idealisti. H\xc3\xa4nen vanhempansa olivat antrealainen kauppias Juhana Kuisma ja Anna Virkki. Kuisman lempinimi oli Napoleon h\xc3\xa4nen lyhytkasvuisuutensa takia.\n_START_SECTION_\nOpinnot\n_START_PARAGRAPH_\nKuisma kirjoitti ylioppilaaksi Tampereen reaalilyseosta vuonna 1904 ja liittyi Viipurilaiseen osakuntaan. Opintojaan h\xc3\xa4n jatkoi Helsingin yliopiston filosofisen tiedekunnan fyysis-matemaattisella osastolla vuosina 1904\xe2\x80\x931909.\n_START_SECTION_\nNuoruusvuodet\n_START_PARAGRAPH_\nKuisma oli jo koulupoikana varsin ven\xc3\xa4l\xc3\xa4isvastainen ja perustikin Viipurissa vuonna 1901 suomalaisen lyseon oppilaana koulupoikain keskeisen Veljesliiton. T\xc3\xa4m\xc3\xa4n ven\xc3\xa4l\xc3\xa4isvastaisen toimintansa johdosta h\xc3\xa4n oli alituisen santarmien silm\xc3\xa4ll\xc3\xa4 olon alaisena, mink\xc3\xa4 takia h\xc3\xa4n siirtyi my\xc3\xb6hemmin kahdeksannelta luokalta Tampereen reaalilyseoon._NEWLINE_H\xc3\xa4n otti ylioppilasvuosinaan osaa Voimaliiton toimintaan ja pyrki saavuttaakseen tarvittavat sotilastaidot sotilaskoulutukseen ensin Unkariin Honv\xc3\xa9d-rykmenttiin, mutta edellytys Unkarin alamaiseksi ryhtymisest\xc3\xa4 kariutti suunnitelman. Vuonna 1909 h\xc3\xa4n haki Ranskaan muukalaislegioonaan, mutta luopui pestist\xc3\xa4, koska korkeampaan koulutukseen p\xc3\xa4\xc3\xa4syn edellytys olisi kolmen vuoden palvelus. Ven\xc3\xa4j\xc3\xa4lle h\xc3\xa4n haki vuonna 1914 ja tulikin valituksi Pietarin jalkav\xc3\xa4en junkkarikouluun, mutta santarmien antama lausunto sulki pois t\xc3\xa4m\xc3\xa4n vaihtoehdon. Kuismalle aukesi kumminkin tie sotilasoppiin kun j\xc3\xa4\xc3\xa4k\xc3\xa4riv\xc3\xa4rv\xc3\xa4ykset alkoivat vuonna 1915._NEWLINE_Opintojensa j\xc3\xa4lkeen Kuisma ty\xc3\xb6skenteli aputoimittajana Suur-Savon, Helsingin Sanomain ja Turun Sanomain toimituksissa vuosina 1909\xe2\x80\x931912. Vuonna 1913 h\xc3\xa4n p\xc3\xa4\xc3\xa4si t\xc3\xb6ihin henkivakuutusosakeyhti\xc3\xb6 Fenniaan kirjeenvaihtajaksi. Fenniassa h\xc3\xa4n toimi my\xc3\xb6s suomenkielisen asiamieslehden toimittajana vuosina 1913\xe2\x80\x931914. Kuisma oli my\xc3\xb6s Vienan karjalaisten liiton j\xc3\xa4sen.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nKuisma liittyi yhten\xc3\xa4 ensimm\xc3\xa4isten vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 27. helmikuuta 1915. H\xc3\xa4net sijoitettiin joukon 2. komppaniaan. My\xc3\xb6hemmin h\xc3\xa4net sijoitettiin Kuninkaallisen, Preussin J\xc3\xa4\xc3\xa4k\xc3\xa4ripataljoona 27:n 2. komppaniaan. Saksasta h\xc3\xa4net l\xc3\xa4hetettiin v\xc3\xa4rv\xc3\xa4ys- ja tiedusteluteht\xc3\xa4viin Suomeen 22. lokakuuta 1915. Takaisin Saksaan pataljoonaansa h\xc3\xa4n palasi 14. maaliskuuta 1916._NEWLINE_H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella. Kuisman sotatieteellist\xc3\xa4 osaamista k\xc3\xa4ytettiin hyv\xc3\xa4ksi Suomalaista Sotilask\xc3\xa4sikirjaa luotaessa. Kirja oli tarkoitettu Suomeen perustettavan armeijan johdolle. H\xc3\xa4n valvoi kirjan painattamista Berliiniss\xc3\xa4.\n_START_SECTION_\nSuomen sis\xc3\xa4llissota\n_START_PARAGRAPH_\nKuisma saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana yliluutnantiksi ylennettyn\xc3\xa4 25. helmikuuta 1918. Vaasassa h\xc3\xa4net m\xc3\xa4\xc3\xa4r\xc3\xa4ttiin Vaasaan suunnitellun aliupseerikoulun johtajaksi, mutta siirrettiin jo 4. maaliskuuta 1918 Vienan Karjalan (Malmin) retkikuntaan. Retkikunnassa h\xc3\xa4n toimi 2. komppanian p\xc3\xa4\xc3\xa4llikk\xc3\xb6n\xc3\xa4 ja otti osaa taisteluihin Vienan Kemiss\xc3\xa4.'